Електронска лична карта - еЛК

28.05.13

Лична карта је идентификациони документ држављана Босне и Херцеговине. Електронска лична карта почела се издавати 1.3.2013. године, у складу са Законом о личној карти држављана Босне и Херцеговине („Сл. гласник БиХ“ бр. [32/01](https://www.iddeea.gov.ba/images/stories/PDF/laws/srpski/zakon_o_licnoj_karti_drzavljana_bih_32_01_srp.pdf), [16/02](https://www.iddeea.gov.ba/images/stories/PDF/laws/srpski/odluka_visokog_predstavnika_o_izmjenama_i_dopunama_zakona_o_licnoj_karti_drzavljana_bih_16_02_srp.pdf), [32/07](https://www.iddeea.gov.ba/images/stories/PDF/laws/srpski/zakon_o_usvajanju_zakona_o_izmjenama_i_dopunama_zakona_o_licnoj_karti_drzavljana_bih_32_07_srp.pdf), [53/07](https://www.iddeea.gov.ba/images/stories/PDF/laws/srpski/odluka_kojom_se_donosi_zakon_o_izmjenama_i_dopunama_zakona_o_lk_srp.pdf), [56/08](https://www.iddeea.gov.ba/images/stories/PDF/laws/srpski/zakon_o_izmjenama_i_dopunama_zakona_o_licnoj_karti_drzavljana_bih_56_08_srp.pdf), [18/12](https://www.iddeea.gov.ba/images/stories/PDF/laws/srpski/zakon%20o%20izmjenama%20i%20dopunama%20zakona%20o%20licnoj%20karti%20drzavljana%20bih_18-12_srp.pdf)).

Издавање, поништавање и замјену личних карата у оквиру своје надлежности у Федерацији БиХ врше кантонална министарства унутрашњих послова, у Републици Српској Министарство унутрашњих послова Републике Српске и у Брчко дистрикту Босне и Херцеговине надлежни орган који функционално дјелује као државна институција, према мјесту пребивалишта држављана Босне и Херцеговине.

Лична карта је јавна исправа којом се доказује идентитет, чињеница мјеста и датума рођења, пребивалишта односно боравишта за расељено лице и држављанства БиХ.

Држављани БиХ могу користити личну карту за прелазак државне границе у одређеним околностима и у случајевима када БиХ има билатерални споразум са другом државом.

                    

**НАЈВЕЋИ СТЕПЕН БЕЗБЈЕДНОСНИХ МЈЕРА ЗА ИДЕНТИФИКАЦИЈУ ГРАЂАНА БОСНЕ И ХЕРЦЕГОВИНЕ**

Нова бх. електронска лична карта пружа највеће мјере заштите личних података за своје грађане. Помоћу разних безбједносних елемената свако може да провјери валидност овог документа. Сви елементи могу бити верификовани помоћу разних чула иуређаја.

**НАЈСАВРЕМЕНИЈА ТЕХНОЛОГИЈА ИДЕНТИФИКАЦИЈЕ**

Босна и Херцеговина издаје нову  електронску личну карту за све своје грађане. Слика носиоца нових електронских личних карата је персонализована помоћу најсавременије технологије за слике у боји на личним документима. Комплетни подаци носиоца: име, мјесто и датум рођења,као и посебна машински читљива зона су угравирани ласерским системом. Поред тога, сви подаци о носиоцу су сачувани чип модулом у дигиталној најбезбједнијој форми. Чип модул и антена се налазе унутар саме картице.

 **БЕЗБЈЕДНОСНИ ЕЛЕМЕНТИ  ЕЛЕКТРОНСКЕ ЛИЧНЕ КАРТЕ**



**1. БЕЗБИЈЕДНОСНА ПОЗАДИНА** - Позадина картице се састоји од посебних безбиједносних елемената: танких линија, микротекста или других уникатних облика умјетности/цртежa.

**2. УЛТРАЉУБИЧАСТА ФЛУОРЕСЦЕНТНА СЛИКА**- Посебан безбиједносни елемент који се састоји од танких линија и микротекста који свијетли у жутој боји када се картица стави под UV свјетло.

**3. ХОЛОГРАМСКИ ЕЛЕМЕНТ** - Овај елемент преклапа фотографију портрета и мијења изглед у зависности од угла посматрања.

**4. ЕМБОСИРАЊЕ ПОВРШИНЕ**- Узорак звијезда и микротекста је видљиво утиснут на предњој страни картице.

**5. СЕКУНДАРНА ФОТОГРАФИЈА** - Секундарна полутранспарентна фотографија носиоца личне карте је заштићена безбиједносном позадином и површинским утискивањем/ембосирањем.

**6. ВАРИЈАЦИЈА БОЈА**- Јединствена боја у облику троугла се трансформише из магенте у зелену боју у зависности из коjeг угла се посматра.

**7. ШТАМПА ДУГИНИМ БОЈАМА**- Боја позадине се лагано мијења из жуте у сиву боју.

**8. ТАКТИЛНO УГРАВИРАНИ ДАТУМ ИСТЕКА ВАЖЕЊА** - Датум истека важења се може осјетити чулом додира. Бројеви су угравирани.

Брошура о електронској личној карти доступна је [овдје](https://www.iddeea.gov.ba/images/stories/PDF/Brosure/eLK_brosura.pdf).